Institut national de la statistique et des études économiques

S Institut national de la statistique et des études économiques (Insee; alem Nazionaal Inschtitut fir Statischtik un Wiirtschaftsstuudie) isch s amtli franzeesisch Statistisch Amt mit Sitz z Montrouge bi Paris. S isch anne 1946 grindet woore. S Inschtitut sammlet un publiziert Informazioone iber di franzeesisch Wiirtschaft un Gsellschaft un fiert d Volkszellig z Frankryych dure. S rächnet d Inflazioonsraat un anderi volkswiirtschaftligi Indikatoore wie d Entwicklig vu dr Produkzioonscheschte uus. Derzue vergit s Insee en Gmaischlissel, dr Code Insee, wu vum poschtalische Code abwyycht, go di franzeesische Gmaine aidytig z idäntifiziere. S Amt fiert au ne Regischter vu allne Lyt, wu z Frankryych uf d Wält chuu sin oder deert soziaalversiicherigspfliichtig sin, s RNIPP (Répertoire national d'identification des personnes physiques), un isch zueständig fir d Vergoob un Verwaltig vum amtlige Persoonechännzaiche NIR (Numéro d'inscription au répertoire des personnes physiques), in dr Effetligkait chännt mer si as Soziaalversiicherigsnummere. S INSEE het rund 5400 Lyt, wu in Hauptsach in dr Generaaldiräkzioon am Hauptsitz un im lothringische Metz schaffe. S Insee het d Räächtsfoorm vun ere Direction générale vum franzeesische Finanzminischterium. Weblink d Website vum Institut (französisch, englisch) Fueßnote